Diari Oficial de la Generalitat Valenciana


Sumari del DOGV 6258, del 03-05-2010 (2010/4729)

ORDRE 16/2010, de 26 d'abril, de la Conselleria d'Economia, Hisenda i Ocupació, per la qual es determina el programa de formació professional per a l'ocupació dirigida prioritàriament a treballadors ocupats i es regula el procediment general per a la concessió d'ajudes durant l'exercici 2010.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6258

Data del DOGV
:   03-05-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4729


Data del document
:   26-04-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * ajuda pública
    * empresa
    * reciclatge professional
    * ajuda a l'ocupació
    * sindicat
    * col·legi professional
    * suport econòmic
    * formació professional
    * formació en el lloc de treball
    * societat sense fins de lucre
    * organització patronal

ORDRE 16/2010, de 26 d'abril, de la Conselleria d'Economia, Hisenda i Ocupació, per la qual es determina el programa de formació professional per a l'ocupació dirigida prioritàriament a treballadors ocupats i es regula el procediment general per a la concessió d'ajudes durant l'exercici 2010. [2010/4729]  
Capítol I. Normes generals  
Article 1. Objecte i gestió  
Article 2. Naturalesa de les ajudes   
Article 3. Entitats beneficiàries  
Article 4. Destinataris dels cursos  
Article 5. Obligacions dels beneficiaris  
Article 6. Difusió  
Capítol II. Procediment de concessió de subvencions  
Article 7. Presentació de sol·licituds, documentació i termini, i instrucció  
Article 8. Valoració de les sol·licituds  
Article 9. Concessió  
Article 10. Resolucions i recursos  
Article 11. Quantia de la subvenció  
Capítol III. Procediment de desenvolupament de les accions formatives  
Article 12. Tècnic d'enllaç  
Secció I. Normes relatives al Programa de Formació Presencial  
Article 13. Característiques dels cursos  
Article 14. Contingut dels cursos  
Secció II. Normes relatives al Programa de Formació Modular Semipresencial i a Distància  
Article 15. Característiques dels cursos  
Article 16. Contingut dels cursos  
Secció III. Normes relatives a la realització dels cursos   
Article 17. Realització dels cursos   
Article 18. Inici del curs  
Article 19. Control del desenvolupament del curs  
Article 20. Finalització dels cursos   
Article 21. Sobre la qualitat de la docència  
Capítol IV. Procediment de justificació comprovació i pagament   
Article 22. Costos elegibles  
Article 23. Liquidació i pagament de les ajudes  
Article 24. Minoracions i reintegrament de l'ajuda concedida  
Disposicions addicionals   
Primera  
Segona  
Tercera  
Quarta  
Quinta  
Disposicions finals  
Primera  
Segona  
Tercera   
El reciclatge professional dels treballadors en actiu, constituïx hui una de les pedres angulars sobre les quals ha de descansar la política d'ocupació de les administracions públiques. Com es va posar ja de manifest en el Consell d'Europa de Lisboa, l'aprenentatge permanent és un element essencial de les estratègies per a l'ocupació, no sols per a la competitivitat i l'empleabilitat sinó també per a la inclusió social.  
En este sentit, una de les principals línies estratègiques per a aconseguir un sistema de formació professional que contribuïsca a dinamitzar el procés de transformació de l'economia valenciana augmentant el seu nivell d'innovació i productivitat, ha de ser la de reforçar l'adquisició de les habilitats i competències necessàries per a l'adaptació i l'aprenentatge permanent en una economia i en una societat en transformació.  
La Conselleria d'Economia, Hisenda i Ocupació, en el marc dels programes cofinançats pel Fons Social Europeu, facilita per mitjà d'esta ordre un instrument addicional i complementari a altres programes que tracta de garantir l'aposta per una formació vinculada a les necessitats les empreses per a millorar la seua competitivitat i a millorar l'empleabilitat dels treballadors. En este sentit en la present ordre es mantenen algunes de les novetats incorporades en anteriors convocatòries que doten de major efectivitat estes subvencions, facilitant la incorporació en estes accions també a treballadors desocupats, per a fer realitat el principi d'integració de la formació professional de l'àmbit laboral i permetent el desenvolupament plurianual de les accions de formació.   
L'actual situació econòmica aconsella a més que les necessitats formatives que se'ls plantegen a les empreses siguen ateses de forma immediata, sense subjectar-les a un termini de presentació de sol·licituds taxat i rígid, i a un procediment que impedisca atendre les necessitats formatives en el moment adequat; en este cas l'ordre permet que s'atenguen de forma immediata les sol·licituds formulades directament per les empreses perquè els seus treballadors, per mitjà de la qualificació professional que s'aconseguisca a través d'estes accions, milloren la seua empleabilitat, alhora que contribuïxen a millorar la competitivitat de les nostres empreses. D'altra banda, l'ordre contempla així mateix que per mitjà del règim de concurrència competitiva, altres entitats com a organitzacions empresarials i sindicals, cambres de comerç, instituts tecnològics i organitzacions que agrupen treballadors autònoms, puguen presentar també programes formatius dirigits preferentment als treballadors del seu àmbit funcional d'actuació.  
Finalment l'ordre, encara que està dirigida prioritàriament als treballadors ocupats, recull el principi d'integració de les polítiques de formació professional per a l'ocupació, per la qual cosa poden participar també en estes accions formatives treballadors desocupats.  
Per tot l'anterior, fent ús de les facultats que em conferixen la Llei 5/1983, de 30 de desembre, de Govern Valencià; la Llei de la Generalitat Valenciana 3/2000, de 17 d'abril, per la qual es crea el Servici Valencià d'Ocupació i Formació; el Decret 129/2007, de 27 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Consell, pel qual s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, i pel Decret 141/2003, d'1 d'agost, ambdós del Consell, oït el Consell Valencià de Formació Professional,  
ORDENE  
CAPÍTOL I  
Normes generals  
Article 1. Objecte i gestió  
1. L'objecte de la present ordre és el foment i el desenvolupament d'accions de formació professional per a l'ocupació dirigida prioritàriament a treballadors ocupats, tant per compte d'altre com pel seu compte, que pertanyen a empreses amb centre de treball ubicat en la Comunitat, accions que podran ser impartides de manera presencial, semipresencial i a distància, amb continguts modulars preferentment, amb la finalitat que:  
- Adquirisquen els coneixements, habilitats i aptituds necessàries davant de la incorporació de tecnologies avançades, especialment les derivades de la societat de la informació, en els seus llocs de treball.  
- Puguen afrontar amb èxit, si és el cas, la reconversió del seu lloc de treball, i augmentar d'esta manera la seua estabilitat en l'ocupació.  
- Amplien les seues possibilitats de promoció professional.  
2. La situació laboral del treballador participant en una acció formativa en el moment d'incorporar-se a esta, determinarà la seua condició de treballador ocupat o desocupat.  
3. La gestió de les ajudes previstes en la present ordre correspondrà al Servici Valencià d'Ocupació i Formació (d'ara en avant SERVEF).  
4. Queden excloses de la present ordre les ajudes a les empreses en crisi, d'acord amb el que preveu l'article 1.6.c) del Reglament (CE) Núm. 800/2008 de la Comissió de 06.08.2008.   
Article 2. Naturalesa de les ajudes  
Les ajudes previstes en la present ordre, tindran la naturalesa jurídica de subvencions públiques i aniran destinades al finançament, total o parcial, del cost de les accions formatives que es realitzen a l'empara d'esta.  
Article 3. Entitats beneficiàries  
1. Podran sol·licitar les ajudes previstes en la present ordre, a fi de realitzar les accions de formació per a l'ocupació dirigida prioritàriament a treballadors ocupats, les següents empreses, entitats i organitzacions:  
a) Empreses, incloses les que pertanyen a l'economia social, amb centre de treball ubicat a la Comunitat, per als seus treballadors i/o els seus socis treballadors.  
b) Organitzacions empresarials, constituïdes a l'empara de la Llei 19/1977, d'1 d'abril, així com les fundacions sense fi de lucre constituïdes per les dites organitzacions, entre les finalitats de les quals estiga la formació, a fi d'impartir accions formatives als treballadors de les empreses incloses en el seu àmbit territorial i sectorial.  
c) Organitzacions sindicals, constituïdes a l'empara de la Llei Orgànica 11/1985, així com les fundacions sense fi de lucre constituïdes per estes organitzacions, entre les finalitats de les quals estiga la formació.  
d) Cambres de Comerç, Indústria i Navegació, col·legis professionals, i instituts tecnològics.  
e) Les organitzacions que agrupen als treballadors autònoms constituïdes a l'empara de la vigent normativa.  
2. Totes les entitats hauran de reunir els requisits generals següents:  
- Estar al corrent de les seues obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.  
- Acreditar la capacitat suficient en mitjans materials, humans i organitzatius, per a complir amb els objectius establits en el programa.  
- En el cas de les entitats assenyalades en els punts b), c), d) i e) de l'apartat anterior, hauran de tindre la seua seu social a la Comunitat Valenciana, o bé estar implantades en esta.  
- Complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre, del Consell de la Generalitat Valenciana.   
- En cas de tractar-se d'una gran empresa, esta haurà d'acreditar que la possible ajuda concedida a l'empara de la present ordre té un efecte incentivador d'acord amb el que preveu l'article 8-3 del Reglament (CE) Núm. 800/2008 de la Comissió de 06.08.2008.  
3. No podran obtindre la consideració de beneficiari les entitats sotmeses en alguna de les situacions previstes en l'article 13.2) i 3) de la Llei 38/2003, de 17 de novembre, General de Subvencions.  
Tampoc podran obtindre la condició de beneficiari, les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
4. Serà requisit per a la concessió de les subvencions i per al pagament d'estes que els beneficiaris es troben al corrent en el pagament d'obligacions per reintegrament de subvencions. S'entendrà que estan al corrent quan no tinguen deutes amb l'administració per reintegrament de subvencions en període executiu, d'acord amb el que preveu l'article 21 del Reglament de la Llei General de Subvencions.  
Article 4. Destinataris dels cursos  
En tots els casos, els destinataris de les accions formatives seran, majoritàriament, els treballadors ocupats en empreses amb centre de treball en la Comunitat, els socis treballadors de les entitats d'economia social, així com els autònoms, residents tots ells en la Comunitat.  
Tindran prioritat per a participar com a alumnes d'estes accions, els que estiguen inclosos en qualsevol dels col·lectius següents:  
1. Dones  
2. Majors de 45 anys en sectors on s'introduïsquen noves tecnologies i els ocupats en sectors de l'activitat econòmica o territoris de la Comunitat amb dificultats d'ocupació.  
3. Treballadors que pertanguen a algun dels grups següents:  
- Joves menors de 25 anys amb un primer contracte de 6 mesos o inferior.  
- Discapacitats en grau igual o superior al 33%.  
- Immigrants.  
- Reingressats al mercat de treball després d'un període d'interrupció de la seua vida laboral superior a tres anys, durant els sis primers mesos.  
- Majors de 45 anys amb una baixa qualificació.  
- Reingressats al mercat laboral, després d'un període ininterromput de 12 mesos com a desocupat, durant els 6 primers mesos.  
4. Treballadors autònoms i/o treballadors de microempreses, treballadors residents en localitats allunyades de l'oferta formativa.  
En cas que en algun curs participen persones en situació de desocupació, estes hauran d'estar inscrites com a tals en el SERVEF, en el moment d'incorporar-se a l'acció formativa.  
Article 5. Obligacions dels beneficiaris  
Són obligacions dels beneficiaris:  
- Impartir els cursos subvencionats segons el que preveu esta ordre i en la resolució d'aprovació, i justificar la seua realització.  
- Facilitar al SERVEF les tasques de seguiment i control tècnic.  
- Subjectar-se a les accions de control de qualitat de la docència que s'establixen en esta ordre.  
- Subjectar-se a les accions de control financer que legalment corresponguen en relació amb la subvenció concedida, incloses les previstes en l'article 45 de la Llei 38/2003, de 17 de novembre.  
- Conservar els documents justificatius de l'aplicació dels fons rebuts, inclosos els documents electrònics, a mesura que puguen ser objecte de les actuacions de comprovació i control, i aportar-los en el termini de cinc dies quan siguen requerits per l'administració. D'acord amb el que preveu l'article 90 del Reglament (CE) Núm. 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió i es deroga el Reglament (CE) Núm. 1260/1999, els documents justificatius relacionats amb els gastos i amb les auditories, hauran de conservar-se durant un període mínim de tres anys a partir del tancament del programa operatiu, que en el present cas estén la seua vigència durant el període 2007-2013. Les entitats que, sense haver transcorregut l'esmentat període, decidisquen suspendre la seua activitat o dissoldre's, hauran de remetre una còpia de l'esmentada documentació al SERVEF.  
- Comunicar al SERVEF la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.   
- No percebre cap quantitat de l'alumnat participant en l'acció formativa.  
- Portar comptabilitat separada dels gastos imputables a cada curs.  
- Les altres obligacions dels beneficiaris previstes en l'article 14 de la Llei 38/2003, de 17 de novembre, General de Subvencions.  
Article 6. Difusió  
Serà obligació dels beneficiaris de les ajudes regulades en la present ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació i susceptible de cofinançament fins al 80% com a màxim pel Fons Social Europeu, a càrrec del Programa Operatiu PO2007ES052PO003.  
CAPÍTOL II  
Procediment de concessió de subvencions  
Article 7. Presentació de sol·licituds, documentació i termini, i instrucció  
1. Les sol·licituds d'ajudes hauran de presentar-se en el termini de 30 dies naturals a comptar de l'endemà a la publicació de la present Ordre, es dirigiran al SERVEF i es presentaran en model normalitzat en la corresponent Direcció Territorial d'Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que establix l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i l'Ordre de 9 de maig de 2005, de la Conselleria d'Economia, Hisenda i Ocupació (DOGV de 25 de maig de 2005), que regula el procediment de tramitació telemàtica de sol·licitud de subvencions i la presentació de documentació en l'àmbit competencial del Servici Valencià d'Ocupació i Formació, modificada per Ordre de 16 de novembre de 2009, de la Conselleria d'Economia, Hisenda i Ocupació.  
En el cas que el sol·licitant siga una de les empreses prevista en l'article 3.1.a) de la present ordre, el termini de presentació de les sol·licituds serà fins al 30 de setembre del 2010.  
En cas que el sol·licitant siga una de les entitats previstes en l'article 3.1.b), c), d) i e) de la present ordre no podrà efectuar més de cinc sol·licituds per província.  
2. Les sol·licituds es formularan en els models normalitzats establits a este efecte. Cada sol·licitud es formularà incloent totes les accions formatives corresponents a l'entitat en el seu àmbit provincial.  
3. Tota sol·licitud haurà d'anar acompanyada de la documentació següent:  
A) Documentació acreditativa i identificativa del sol·licitant i el seu representant legal.  
B) Document d'identificació fiscal del sol·licitant.  
C) Justificació de no trobar-se sotmés en els supòsits de l'article 13.2 i 3) de la Llei 38/2003, de 17 de novembre, General de Subvencions.  
D) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que establix el Decret 279/2004, de 17 de desembre del Consell.  
E) Dades de domiciliació bancària segons model facilitat a este efecte (fitxa de manteniment de tercers).  
F) Autorització expressa al SERVEF per a obtindre a través de tècniques electròniques, informàtiques o telemàtiques, les dades acreditatives que l'entitat sol·licitant es troba al corrent de l'acompliment de les seues obligacions tributàries amb la hisenda estatal i amb la hisenda autonòmica valenciana, així com de les seues obligacions amb la Seguretat Social. En qualsevol altre cas, hauran d'aportar-se certificats originals positius, o còpia compulsada, de l'Agència Estatal de l'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa de les quals haurà d'estendre's a la data d'atorgament de l'ajuda.  
G) Document acreditatiu de l'últim abonament de l'Impost d'Activitats Econòmiques (IAE), o declaració responsable de la seua exempció o no subjecció.  
H) Projecte dels cursos que es desitja impartir. El projecte que continga el pla formatiu de l'entitat es presentarà en una única sol·licitud en suport magnètic i/o paper, i en este s'indicaran els aspectes següents:  
- Caracterització de l'empresa o del sector, els fins de la formació que es perseguixen i la formulació dels objectius que la realització del curs pot complir en relació amb l'increment de la qualificació professional dels treballadors assistents, i amb el creixement de la productivitat de l'empresa o al desenvolupament de l'organització si és el cas.  
- Indicació del tipus de formació que cal realitzar (presencial, semipresencial o modular a distància), assenyalant si és el cas el pla de realització de les sessions col·lectives de caràcter presencial i les tutories.  
- Dades generals de l'acció formativa:  
· Denominació de l'acció formativa  
· Lloc d'impartició  
· Nombre d'alumnes  
· Nombre d'hores.  
- Perfil de l'alumnat cap al qual està dirigit el curs: categoria i grup professional.  
- Continguts teòrics i pràctics de l'acció formativa, entre els quals s'inclouran aquells relacionats amb la defensa del medi ambient, adaptats a l'especialitat, i que segons la duració de l'acció formativa tindran al seu torn la següent duració.  
- De 10 a 50 hores 1 hora  
- De 51 a 130 hores 4 hores  
- De 131 a 200 hores 9 hores  
- Indicació expressa de les dades del perfil del professorat (titulació, experiència professional i docent, així com formació en didàctica), que acredite la seua idoneïtat per a impartir la docència en qüestió. El SERVEF podrà sol·licitar tots aquells certificats dels extrems continguts en el dit perfil que considere convenient.  
- Descripció d'espais, mitjans i materials que s'utilitzen durant el desenvolupament del curs. Esta descripció se cenyirà a infraestructures lligades a la docència en qüestió. En el supòsit de la formació semipresencial o modular a distància, s'hauran d'indicar els mitjans informàtics, i les seues característiques, que siga necessari utilitzar.  
- Desglossament detallat del pressupost, especificant el cost total i l'import que calga subvencionar per part del SERVEF, d'acord amb el que establix l'article 11.  
- Entitats o organismes que col·laboren en el finançament de l'acció, així com la quantia de la dita col·laboració.  
4. Quan el sol·licitant siga una cooperativa o societat laboral, s'haurà d'aportar, a més, una declaració subscrita pel seu representant legal, amb referència a la data de sol·licitud, de trobar-se al corrent en el compliment de les obligacions imposades per la seua legislació específica.  
5. Quan el sol·licitant siga una microempresa, xicoteta o mitjana empresa haurà d'acreditar:  
- Que la seua plantilla no sobrepasse els 250 treballadors.  
- Que el seu volum de negoci anual, o el balanç general anual de 2009 del qual, o si no n'hi ha el corresponent a l'exercici 2008, no excedix de 43 milions d'euros.   
Per a això haurà d'aportar, a més de la documentació exigida amb caràcter general:  
- Certificat de la Seguretat Social acreditatiu del nombre de treballadors de l'empresa.  
- Compte d'explotació i balanç de situació de l'empresa de l'exercici 2009, si han sigut elaborats, o, si no n'hi ha, de l'exercici 2008.   
La distinció entre microempresa, xicoteta i mitjana empresa s'efectuarà d'acord amb allò que s'ha assenyalat en la disposició addicional quarta de la present ordre.  
6. En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'expedient i l'òrgan o la dependència en què van ser presentats o, si és el cas, emesos, i que no hagen transcorregut mes de cinc anys des de la finalització del procediment a què corresponguen.  
7. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
8. Quan la sol·licitud no reflectisca les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta ordre resulte exigible, es requerirà a l'interessat perquè, en un termini de 10 dies, esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de la dita llei.  
9. Correspondrà la instrucció dels expedients a les direccions territorials d'Ocupació del SERVEF.  
Article 8. Valoració de les sol·licituds  
1. Les sol·licituds presentades per les entitats recollides en l'article 3.1 b), c), d) i e) de la present ordre, una vegada es comprove per l'òrgan instructor que l'entitat complix els requisits i que la documentació requerida està completa, estarà subjecta a  
A) Una valoració per part dels tècnics de la corresponent Direcció Territorial, en què s'analitzaran:  
- Valoració de la infraestructura docent, incloent els següents ítem: condicions materials de les instal·lacions, equipament i material de consum. Es valorarà fins a 12 punts, havent d'obtindre's una puntuació mínima de 2 en cada un dels ítems.   
- Resultat de l'avaluació de la Formació Professional per a l'ocupació realitzada pels alumnes (EFO) d'anteriors exercicis, que es valorarà fins a 4 punts, havent d'obtindre en este apartat una puntuació mínima d'1. En cas que l'entitat no haguera sigut objecte d'este tipus d'avaluació en l'anterior exercici se li atorgarà la puntuació de 2.  
- Resultat de l'avaluació de la Formació Professional per a l'ocupació realitzada pels tècnics d'enllaç (EFOTEC) d'anteriors exercicis, que es valorarà fins a 4 punts, havent d'obtindre en este apartat una puntuació mínima d'1. En cas que l'entitat no haguera sigut objecte d'este tipus d'avaluació en l'anterior exercici se li atorgarà la puntuació de 2.  
B) Una valoració per un grup de tècnics designat pel respectiu director territorial, que analitzarà:  
- Projecte formatiu, incloent els següents ítems: continguts teoricopràctics, el professorat. Es valorarà fins a 8 punts, havent d'obtindre's en este apartat una puntuació mínima global de 4, i una puntuació mínima de 2 en cada un dels dos ítems.  
- Destinataris de la formació, atorgant-se una puntuació de 5 punts en el supòsit de tractar-se del col·lectiu previst en l'article 4-4 de la present ordre, de 3 punts en el supòsit de tractar-se dels col·lectius previstos en l'article 4.1, 2 i 3, i 1 punt en el supòsit de col·lectius no prioritaris.  
- Oportunitat territorial i sectorial de la realització de l'acció formativa proposta. Es valorarà de 0 a 5 punts, sent excloent la puntuació de 0.  
C) Si no s'aconseguira la puntuació mínima indicada en qualsevol dels aspectes a valorar, correspondrà la denegació de la sol·licitud.  
2. Una vegada realitzada la valoració, en els termes establits en l'apartat anterior, l'indicat grup de tècnics emetrà un informe, recollint per programes el resultat total de les valoracions, amb indicació dels factors o els criteris tinguts en compte i la seua aplicació concreta.  
3. En el cas de les sol·licituds presentades a l'empara de l'article 3.1.a) de la present ordre es comprovarà la infraestructura docent, que serà excloent en el cas de ser negativa, i es valorarà el programa a impartir, el nivell del professorat, l'oportunitat de l'acció formativa proposta d'acord amb les necessitats del mercat de treball, valoració que serà positiva o negativa, sent excloent la valoració negativa.  
La valoració serà efectuada per part del grup de tècnics mencionat en l'apartat 1.B del present article.  
Article 9. Concessió  
Les ajudes previstes en la present ordre es concediran en règim de concurrència competitiva.  
Article 10. Resolucions i recursos  
1. La Direcció Territorial d'Ocupació del SERVEF de cada província, a la vista de l'expedient i de l'informe resultat de la valoració, formularà la proposta de resolució degudament motivada. En el supòsit d'empreses acollides a l'article 3.1.a) de la present ordre una vegada es comprove per la dita Direcció Territorial que l'entitat complix els requisits i que la documentació requerida està completa, vista la valoració efectuada, formularà la corresponent proposta per estricte ordre cronològic a mesura que els expedients siguen completats.  
2. El director general del SERVEF, o l'òrgan en què delegue, dictarà les resolucions procedents fins que s'esgoten les disponibilitats pressupostàries.  
3. La resolució serà motivada i contindrà les dades relatives a cada curs: denominació del mateix, nombre d'expedient, entitat beneficiària, modalitat de la impartició (presencial, semipresencial o a distància), lloc d'impartició o de realització de les sessions presencials i de les tutories, duració horària, nombre d'alumnes i mòdul econòmic.  
4. La resolució es notificarà als interessats en els termes que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999.  
5. El termini màxim per a resoldre i notificar la resolució procedent serà de sis mesos a partir de la data de presentació de les sol·licituds.  
6. Les resolucions que dicte el director general del SERVEF a l'empara de la present ordre esgoten la via administrativa, i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà a la notificació de la resolució, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre recurs que consideren convenient.  
7. El SERVEF publicarà d'acord amb la Llei 38/2003, de 17 de novembre, General de Subvencions, les ajudes concedides amb expressió de la convocatòria, el programa i el crèdit pressupostari a què s'imputen, beneficiari, quantitat concedida i finalitat de la subvenció.  
Article 11. Quantia de la subvenció  
1. L'import màxim de la subvenció per a la impartició de cada una de les accions formatives serà de 10 euros per hora i alumne.  
2. La quantia de la subvenció a percebre en el cas que el beneficiari siga una empresa es limitarà, segons els punts següents, sempre tenint en compte els gastos ocasionats i justificats en el desenvolupament de les accions subvencionades:  
- Quan es tracta d'una xicoteta empresa o d'una microempresa, i s'impartisca formació específica, el límit màxim s'establix en un 45%. Si s'impartix formació general, el límit s'establix en un 80%.  
- Quan es tracta d'una mitjana empresa, i s'impartisca formació específica, el límit màxim s'establix en un 35%. Si s'impartix formació general, el límit s'establix en un 70%,   
- Quan es tracte d'una gran empresa, i s'impartisca formació específica, el límit màxim s'establix en un 25%, fixant-se este límit en un 60%, quan s'impartix formació general.  
3. La quantia de la subvenció que s'ha de percebre en el cas que el beneficiari siga una entitat sense ànim de lucre serà del 100% dels gastos justificats. En este cas, les accions formatives que s'impartisquen, no hauran de tindre com a alumnes treballadors d'una única empresa, i hauran de tindre un interés general per als treballadors participants i, per tant, els seus coneixements hauran de ser aplicables a un o més sectors econòmics productius o a distintes activitats econòmiques.  
4. S'entendrà com a formació genèrica la que inclou una ensenyança que no és única o principalment aplicable en el lloc de treball actual o futur del treballador en l'empresa a què pertanguen, sinó que proporciona qualificacions transferibles a altres empreses o a altres àmbits laborals.  
S'entendrà com a formació específica la que inclou una ensenyança teòrica i pràctica directament aplicable al lloc de treball actual o futur del treballador en l'empresa beneficiària i que oferix qualificacions que no són transferibles, o només de forma molt restringida, a altres empreses o a altres àmbits laborals.  
En el cas en què en el projecte d'ajuda consten components de formació genèrica i específica que no puguen delimitar-se als efectes del càlcul de la intensitat de l'ajuda i en els casos en què no puga determinar-se el caràcter específic o general del projecte d'ajuda a la formació, s'aplicaran les intensitats corresponents a la formació específica, d'acord amb el que preveu l'article 39.3 del Reglament (CE) Núm. 800/2008 de la Comissió de 06.08.2008.   
5. De conformitat amb el que preveu l'article 6 del Reglament (CE) núm. 800/2008 de la Comissió, si l'import d'ajuda concedit per a un únic projecte d'ajuda a la formació és superior a 2 milions d'euros no s'aplicarà l'exempció de l'obligació de notificació de l'ajuda.  
6. S'aplicarà el que preveu l'article 7 del Reglament (CE) núm. 800/2008 de la Comissió respecte d'acumulació d'ajudes.  
CAPÍTOL III  
Procediment de desenvolupament de les accions formatives  
Article 12. Tècnic d'enllaç  
1. La Direcció Territorial d'Ocupació corresponent assignarà a cada una de les entitats beneficiàries un tècnic que actuarà com a interlocutor entre estes i l'esmentada direcció territorial, a fi d'agilitzar la gestió.  
Dita tècnica tindrà entre les seues funcions:  
- Informar l'entitat dels tràmits que ha de seguir al desenvolupar el curs.  
- Conéixer el començament i la finalització de cada curs.  
- Conéixer l'horari de les classes, les tutories i les sessions presencials en el cas de la formació modular a distància.  
- Estar informat de les incidències succeïdes en cada curs.  
- Coordinar les tasques necessàries per a dur a terme el control de qualitat de la docència.  
- Comprovar que els alumnes són treballadors ocupats almenys en un 60%.  
- Vetlar pel correcte desenvolupament del curs proposant les mesures oportunes a l'entitat o a la Direcció General del SERVEF, si és el cas, inclosa la suspensió cautelar de l'acció formativa.  
2. En el cas previst en l'apartat 4 de l'article 18 s'assignarà, així mateix, un tècnic d'enllaç; esta assignació serà independent del procés de valoració i concessió de les ajudes previstes en la present Orde.  
SECCIÓ I  
Normes relatives al Programa de Formació Presencial  
Article 13. Característiques dels cursos  
Les accions formatives en la modalitat presencial tindran preferentment una estructura modular i estaran dirigides a un nombre d'alumnes comprés entre 10 i 15, excepte en el cas que l'entitat sol·licitant siga una xicoteta empresa amb un nombre inferior de treballadors.  
La duració dels continguts teòrics i pràctics no serà inferior a 10 hores, ni superior a 200 hores, llevat que per a l'obtenció de la corresponent autorització per a l'exercici d'una professió es requerisca un curs amb una duració superior.  
Article 14. Contingut dels cursos  
Els continguts teoricopràctics dels cursos de formació en la modalitat presencial seran preferentment els corresponents als mòduls formatius d'aquelles especialitats del Fitxer d'Especialitats del SPEE/INEM proveïdes de reial decret que regule el corresponent Certificat de Professionalitat.  
SECCIÓ II  
Normes relatives al Programa de Formació  
 Modular Semipresencial i a Distància  
Article 15. Característiques dels cursos  
1. Les accions formatives en la modalitat semipresencial o a distància tindran una estructura modular i estaran dirigides a un nombre d'alumnes comprés entre 20 i 30.  
2. La duració dels continguts teòrics i pràctics no serà inferior a 20 hores, ni superior a 200 hores, llevat que per a l'obtenció de la corresponent autorització per a l'exercici d'una professió es requerisca un curs amb una duració superior.  
3. La tutoria es realitzarà en horari preestablit, del qual tindran coneixement els alumnes i haurà de ser notificat al tècnic d'enllaç. Durant l'horari de tutoria caldrà ajustar-se la formació a distància, i, si és el cas, als alumnes que es desplacen en tal horari. Haurà de contemplar-se la realització amb caràcter presencial d'una sessió inicial del curs, una sessió final del curs per a avaluació i una sessió cada setmana, sempre que la duració del curs siga igual o superior a 30 hores.  
Article 16. Contingut dels cursos  
Els continguts teoricopràctics de la formació modular a distància hauran de correspondre a algun mòdul d'aquelles especialitats del Fitxer d'Especialitats del SPEE/INEM proveïdes de reial decret que regule el corresponent Certificat de Professionalitat.  
SECCIÓ III  
Normes relatives a la realització dels cursos  
Article 17. Realització dels cursos  
Els cursos s'iniciaran durant l'exercici 2010 i hauran de finalitzar abans de l'1 de març del 2011.  
Article 18. Inici del curs  
1. És preceptiva la comunicació fefaent per part de l'entitat beneficiària per qualsevol mitjà que deixe constància de la data de la recepció de la dita comunicació, inclòs el fax, de la data d'inici de cada curs al tècnic d'enllaç, amb indicació del calendari, de l'horari i del lloc d'impartició, tot això amb anterioritat a la dita data.  
2. Els cursos hauran de començar amb un nombre d'alumnes no inferior a 10 o 20, segons la seua modalitat d'impartició, excepte en empreses amb un nombre inferior de treballadors. De conformitat amb el que establix l'article 4 d'esta ordre, les accions formatives hauran d'iniciar-se necessàriament amb un nombre més gran d'alumnes ocupats que desocupats.  
3. L'entitat disposarà de set dies naturals des del començament del curs per a remetre a la Direcció Territorial d'Ocupació que corresponga la documentació següent:  
- Dades del curs: especialitat, calendari lectiu de cada acció, i lloc d'impartició.  
- Relació de participants que comencen l'acció junt amb la declaració responsable de l'empresa de pertànyer, si és el cas, a grups de treballadors desfavorits i, en el cas d'associacions descrites en l'article 3.1.b), de pertànyer a una empresa associada.  
- Fitxa d'inscripció en el curs, subscrita per cada un dels alumnes, en què es manifeste que no simultaniegen la seua participació amb qualsevol altra acció formativa subvencionada per la Generalitat Valenciana.  
- La pòlissa de l'assegurança d'accidents de l'alumnat, que inclourà almenys els alumnes desocupats, o si no n'hi ha la carta de garanties d'este, que serà sempre sense franquícia, els seus efectes s'estendran a la data d'inici del curs i comprendrà almenys la cobertura següent:  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del curs, i el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.  
- Indemnització mínima de 12.000 euros per defunció o invalidesa permanent derivats d'un accident en el curs o en el desplaçament.  
- Indemnització diària dels alumnes derivada d'un accident en el curs que produïsca una impossibilitat temporal d'assistència. El període serà el que comprenga la dita incapacitat i fins a un màxim d'un any. La indemnització mínima serà de sis euros diaris.  
4. Les accions formatives, en el cas de les entitats previstes en l'article 3.1.a) de la present ordre, podran haver-se realitzat després de l'1 de febrer del 2010 i amb anterioritat a la concessió de la corresponent subvenció, si bé la seua validesa, a l'efecte de la concessió de l'ajuda prevista en la present ordre, estarà condicionada a l'aprovació de la dita subvenció, així com al compliment de totes les obligacions respecte al seu desenvolupament que es deriven d'esta ordre, sense que això implique cap compromís per a l'administració.  
Article 19. Control del desenvolupament del curs  
1. Una vegada començat el curs i presentada la documentació anteriorment citada, l'entitat beneficiària estarà obligada a aportar la següent documentació, d'acord amb les instruccions que li seran notificades amb anterioritat a l'inici del curs:  
- Control d'assistència que continga la firma diària d'alumnes assistents, quan corresponga, així com el llistat d'accés dels alumnes a la plataforma informàtica, si és el cas.  
- Comunicació d'incidències que es produïsquen en el desenvolupament de cada curs.  
2. És causa d'exclusió dels alumnes incórrer en un nombre de faltes que siga superior al 25% de la duració total del curs. L'entitat que impartisca l'acció formativa haurà de fer efectiva la baixa del participant el dia lectiu següent, després de l'acumulació de les faltes mencionades. Les faltes d'assistència justificades derivades d'incapacitat transitòria no computaran a estos efectes, llevat que per la seua quantia suposen una evident falta d'aprofitament del curs.  
En les accions formatives realitzades en la modalitat a distància serà causa de baixa de l'alumne la falta de realització de les tutories presencials obligatòries, així com la falta de realització de les avaluacions intermèdies que pogueren establir-se, o de l'avaluació final.  
3. Correspondrà la suspensió cautelar del desenvolupament de l'acció formativa quan:  
- El curs no estiga en funcionament.  
- En la modalitat presencial, el personal tècnic docent i/o l'alumnat no estiga present en el lloc de desenvolupament de l'acció formativa.  
- El material de consum o els equips/dotacions no es corresponguen amb els aprovats en la resolució.  
- El nombre d'alumnes és inferior a l'indicat en l'article 18.2.  
Serà competent per a acordar la suspensió cautelar el director general del SERVEF, o l'òrgan en què delegue, amb audiència prèvia de l'interessat.  
Article 20. Finalització dels cursos  
1. En el termini de 15 dies naturals des de la conclusió de cada curs es presentarà una acta que contindrà l'aprofitament final dels alumnes assistents.  
En el supòsit de la formació modular a distància s'haurà de presentar, així mateix, una còpia de la prova individual de l'avaluació final de cada alumne degudament firmada per este.  
2. El SERVEF expedirà el corresponent certificat d'aprofitament als alumnes que hagen superat amb èxit el curs.   
Article 21. Sobre la qualitat de la docència  
Els tècnics d'enllaç i l'alumnat avaluaran la qualitat dels cursos de Formació Professional en què participen. Esta valoració es realitzarà a través de models normalitzats. L'entitat beneficiària facilitarà l'accés i la realització de les oportunes proves, i serà informada del contingut i del resultat d'estes avaluacions de la qualitat de la formació desenvolupada en cada curs impartit per esta.  
CAPÍTOL IV  
Procediment de justificació comprovació i pagament  
Article 22. Costos elegibles  
Els costos elegibles es distribuiran en:  
1. Costos directes de l'acció formativa:  
a) Les retribucions dels docents interns i externs podent-se incloure salaris, assegurances socials, dietes i gastos de locomoció i, en general, tots els costos imputables als docents en l'exercici de les activitats de preparació, impartició, tutoria i avaluació als participants de les accions formatives.  
També es podran imputar costos de control de la qualitat de la docència. Este concepte haurà d'estar especificat en el projecte que acompanya a la sol·licitud de l'acció formativa, si es van a justificar gastos per este. Les activitats de control de la qualitat de la docència podran ser exercides per personal no docent. Com a màxim, l'import serà el 10% dels costos de docència.  
Amb caràcter merament enunciatiu, i no limitador, es consideraran com a accions de control de la qualitat de la docència les sessions d'autoavaluació per a la millora contínua, l'elaboració de plans de millora, la identificació d'àrees de millores, les enquestes al professorat i a l'alumnat, etc.  
Tots estos gastos hauran de presentar-se degudament desglossats per hores dedicades a l'acció a què s'imputen.  
b) Els gastos d'amortització d'equips didàctics i plataformes tecnològiques, calculats amb criteris d'amortització acceptats en les normes de comptabilitat, així com el lloguer o arrendament financer d'estos, exclosos els seus interessos, suportats en l'execució de les accions formatives.  
Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas s'imputaran per hores d'utilització.  
c) Gastos de mitjans didàctics i/o adquisició de materials didàctics, així com els gastos en béns consumibles utilitzats en la realització de les accions formatives, incloent el material de protecció i seguretat. Així mateix, en el cas de teleformació, els costos imputables als mitjans de comunicació utilitzats entre formadors i participants.  
Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas, s'imputaran per hores d'utilització.  
d) Els gastos de lloguer, arrendament financer, exclosos els seus interessos, o amortització de les aules, tallers i la resta de superfícies utilitzades en desplegament de l'acció.  
Estos gastos hauran de presentar-se degudament desglossats per acció formativa i s'imputaran pel període de duració de l'acció.  
Els gastos d'amortització es calcularan segons normes de comptabilitat generalment acceptades, aplicant-se el mètode d'amortització segons les taules aprovades pel Reglament de l'Impost de Societats.  
e) Gastos d'assegurances d'accidents dels participants.  
Estos gastos hauran de presentar-se degudament desglossats per acció formativa i la seua imputació es farà pel nombre de participants.  
f) Els gastos de publicitat per a l'organització i difusió de les accions formatives.  
Estos gastos hauran de presentar-se degudament desglossats per acció formativa.  
2. Costos associats de l'activitat formativa:  
a) Els costos de personal de suport tant d'intern com extern i tots els necessaris per a la gestió i execució de l'activitat formativa.  
b) Els gastos financers directament relacionats amb l'activitat subvencionada i que resulten indispensables per a l'adequada preparació o execució d'esta. No seran subvencionables els interessos deutors dels comptes bancaris.  
c) Altres costos: llum, aigua, calefacció, missatgeria, correu, neteja i vigilància, i altres costos, no especificats anteriorment, associats a l'execució de l'activitat formativa.  
De conformitat amb l'article 31, apartat 9, de la Llei 38/2003, de 17 de novembre, estos costos hauran d'imputar-se pel beneficiari a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura que tals costos corresponguen al període en què efectivament es realitza l'activitat.  
La suma dels costos associats no podrà superar el 20% dels costos de l'activitat formativa, esta limitació percentual s'aplicarà una vegada practicades les minoracions que per hores i/o alumnes pogueren correspondre en aplicació del que preveu la present ordre.  
3. Es consideraran com a gastos elegibles els que es produïsquen fins a 15 dies abans del començament de l'acció formativa, i fins a 15 dies després.   
4. No es considerarà gastos subvencionable l'IVA o qualssevol altres impostos indirectes, quan siguen susceptibles de recuperació o compensació per l'entitat beneficiària. A estos efectes, quan en les declaracions presentades s'utilitzen regles de prorrata, es considerarà que l'entitat ha suportat efectivament com a gasto, el percentatge restant de l'última declaració «Resum anual» presentada amb anterioritat a la data de justificació de la subvenció  
5. En cap cas, el cost d'adquisició dels gastos subvencionables podrà ser superior al valor de mercat.  
6. Excepte la direcció, coordinació i administració atribuïbles al desenvolupament de l'acció formativa, els beneficiaris podran subcontractar l'activitat subvencionada, fins a un total del 90% dels costos subvencionables. Queden fora d'este concepte la contractació, per part del beneficiari, del personal docent necessari per a la impartició de les accions formatives, per a la realització per si mateix de l'activitat subvencionada. En tot cas el professorat haurà d'ajustar-se al perfil del professorat que haja sigut objecte de valoració.  
Excepcionalment, el director general del SERVEF, amb els informes previs que considere oportú sol·licitar, podrà autoritzar la subcontractació total de l'acció formativa, sempre que hi haja una sol·licitud motivada per part de l'entitat beneficiària, formulada una vegada es coneguen els participants en l'acció formativa. En este cas s'hauran de respectar totes les condicions del projecte formatiu que hagueren sigut objecte de valoració.  
Quan l'activitat concertada amb tercers excedisca del 20 per 100 de l'import de la subvenció i el dit import siga superior a 60.000 euros, la subscripció del corresponent contracte haurà de formalitzar-se per escrit i ser autoritzat prèviament per l'òrgan concedent, ja siga de forma expressa en la mateixa resolució de concessió de la subvenció o mitjançant una resolució posterior, emesa en el termini de 15 dies a comptar de la sol·licitud de l'autorització. S'entendrà atorgada l'autorització quan transcórrega l'esmentat termini sense pronunciament de l'òrgan concedent. En cap cas podrà fraccionar-se un contracte amb l'objecte de disminuir la quantia d'este i eludir l'acompliment d'este requisit.  
En el cas d'entitats vinculades s'haurà d'observar el que preveu l'article 29.7.d) de la Llei 38/2003, General de Subvencions.  
7. Els pagaments corresponents a la retribució dels formadors, quan siguen efectuats directament per l'entitat beneficiària a la persona física interessada, es justificaran per mitjà del pertinent comprovant de la transferència bancària. En els altres casos es justificaran preferentment per mitjà del document de transferència bancària. En tot cas, per a gastos menors, acreditats per mitjà de rebuts, estos identificaran clarament el perceptor firmant estos.  
Article 23. Liquidació i pagament de les ajudes  
1. Podrà avançar-se a l'entitat beneficiària fins al màxim legal previst de l'import de l'ajuda previ aval bancari a favor del SERVEF per a això, sempre que no tinga la consideració d'administració pública d'acord amb l'article 3 de la Llei 38/2003, de 17 de novembre, haurà de disposar d'un compte bancari específic a la qual se li transferirà el dit import, prèvia comunicació del nombre del dit compte.  
Les bestretes hauran de sol·licitar-se, aportant la corresponent carta de pagament si és el cas, abans del 16 de novembre del 2010 i sempre amb anterioritat a la finalització de l'acció formativa.  
2. La justificació de la possible bestreta i/o el pagament de la subvenció es faran efectius en finalitzar l'acció subvencionada, prèvia presentació d'un compte justificatiu, d'acord amb allò que s'ha assenyalat en l'article 72 del Reglament de la Llei General de Subvencions, a través de l'aplicació SIDEC, que haurà de ser descarregada per l'entitat beneficiària de la pàgina web ().   
El dit compte justificatiu haurà de contindre la documentació següent:  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) una memòria econòmica justificativa del cost de les activitats realitzades, que contindrà:  
- una relació classificada dels gastos i inversions de l'activitat, amb indicació del creditor i del document, el seu import, data d'emissió i data de pagament, així com la quantia imputada si és el cas;  
- les factures o document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament. Quan la persona física que emeta una factura siga la beneficiària de la subvenció, o forme part de la comunitat de béns beneficiària, es farà constar expressament esta circumstància, no admetent-se esta en cas contrari.  
- indicació dels criteris de repartiment dels costos incorporats a la relació de gastos abans citada.  
- una relació detallada d'altres ingressos que hagen finançat l'activitat subvencionada amb indicació del seu import i procedència.  
- els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari.  
- la carta de pagament de reintegrament en el supòsit de romanents no aplicats, d'acord amb la normativa aplicable. A estos efectes l'ingrés s'haurà d'efectuar per mitjà de xec o transferència bancària al compte número 7500-3418-53-9526635510 del BSCH (Banc Santander Central Hispano), a favor del Servici Valencià d'Ocupació i Formació, identificant el nombre d'expedient.   
3. Si l'import de la subvenció concedida fóra inferior a 60.000 euros, la justificació de la possible bestreta i/o el pagament de la subvenció es faran efectius al finalitzar l'acció subvencionada, prèvia presentació d'un compte justificatiu simplificat d'acord amb allò que s'ha assenyalat en l'article 75 del Reglament de la Llei General de Subvencions, a través de l'aplicació informàtica SIDEC, que haurà de ser descarregada per l'entitat beneficiària de la pàgina web .  
El dit compte justificatiu simplificat inclourà la documentació següent:  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades.  
b) una relació classificada dels gastos i inversions de l'activitat, amb la identificació del creditor i del document, el seu import, data d'emissió, data de pagament i criteris de repartiment d'estos, així com la quantia imputada si és el cas.  
Quan la persona física que emeta una factura siga la beneficiària de la subvenció, o forme part de la comunitat de béns beneficiària, s'haurà d'aportar necessàriament la mencionada factura fent-se constar expressament esta circumstància, no admetent-se esta en cas contrari.  
c) un detall d'altres ingressos o subvencions que hagen finançat l'activitat subvencionada amb indicació de l'import i procedència.  
d) si és el cas, la carta de pagament de reintegrament en el supòsit de romanents no aplicats, d'acord amb la normativa aplicable, que s'ingressarà en este compte esmentat en el supòsit anterior.  
En este cas el director territorial podrà requerir al beneficiari perquè aporte la resta de la documentació prevista en el número 2 d'este article, per a procedir a la seua comprovació a fi d'obtindre una evidència raonable sobre l'adequada aplicació de la subvenció.  
Amb este fi se seleccionaran, a través de tècniques objectives de mostratge, un mínim d'un 10% de les subvencions concedides. Així mateix, per resolució del director territorial respectiu, es podran incloure en esta comprovació les entitats que es considere oportú basant-se en les circumstàncies que pogueren concórrer.  
4. Quan resulte preceptiu d'acord amb el que preveu els apartats anteriors, els gastos es justificaran amb còpia compulsada de les factures i la resta de documents de valor probatori equivalent en el tràfic jurídic mercantil o amb eficàcia administrativa.   
Els justificants originals es marcaran amb una estampilla establida a este efecte, en què s'indicarà la subvenció per a la justificació de la qual han sigut presentats i si l'import s'imputa totalment o parcialment a la subvenció. En este últim cas s'indicarà el percentatge o la quantia exacta que resulte afectada per la subvenció.  
5. El compte justificatiu haurà de presentar-se en el termini màxim de tres mesos a comptar de la data de finalització de l'acció formativa subvencionada. Una vegada transcorregut el dit termini sense que s'haguera efectuat la presentació de la indicada documentació, per la Direcció Territorial corresponent s'aplicarà allò que s'ha previst per a estos casos en el Reglament de la Llei 38/2003, de 17 de novembre, General de Subvencions.  
6. Es considerarà gasto realitzat el que ha sigut efectivament pagat amb anterioritat a la finalització del període de justificació determinat en esta norma.  
7. No podrà realitzar-se el pagament de la subvenció en tant el beneficiari no es trobe al corrent en el compliment de les seues obligacions tributàries i davant de la Seguretat Social o siga deutor per resolució de procedència de reintegrament.  
8. D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
Article 24. Minoracions i reintegrament de l'ajuda concedida  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats, i la concessió, després de la presentació de la sol·licitud, d'altres ajudes públiques o privades que en el seu conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.  
En especial, a la vista de la documentació presentada, relativa a l'acció formativa desenvolupada per l'entitat, es procedirà a la minoració de la subvenció concedida en els supòsits següents:  
a) No haver-se impartit la totalitat de les hores lectives aprovades per resolució. Es procedirà en este supòsit a la minoració proporcional de la subvenció concedida.   
b) Per baixes dels alumnes. La diferència entre el nombre d'alumnes que figure en la resolució de concessió i els alumnes que finalitzen el curs determinarà la minoració proporcional de la subvenció concedida, o de l'import de la subvenció resultant una vegada practicada la minoració per hores, si és el cas. S'admetran desviacions per acció de fins a un 15% del nombre de participants que l'hagueren iniciat.  
La baixa d'un alumne desocupat com a conseqüència de la seua contractació laboral no determinara la minoració prevista per esta causa.  
Les minoracions per baixes d'alumnes es practicaran sobre tots els gastos recollits en l'article 22 d'esta ordre, a excepció dels relatius a la docència i control de qualitat d'esta.  
c) Per no haver-se justificat en els termes establits en l'ordre i en la resolució de concessió d'ajudes la totalitat dels gastos subvencionats.  
2. Qualsevol dels casos previstos en l'article 37 de la Llei 38/2003, de 17 de novembre, General de Subvencions, i en els articles 91 i següents del reglament d'aplicació de la dita llei, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.  
En especial, es podrà resoldre la subvenció concedida en els següents supòsits d'incompliment per part de l'entitat:  
a) Obtenció de la subvenció falsejant les condicions requerides per a això o ocultant aquelles que ho hagueren impedit.  
b) Incompliment de la finalitat per a la qual la subvenció va ser concedida, o de les condicions exigides per a la seua concessió en la resolució d'aprovació.  
c) Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.  
d) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present ordre.  
e) La falsedat de les dades contingudes en la declaració prevista en l'apartat 2 i 3 de l'article 23 de la present ordre.  
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.  
Tot això sense perjuí del que preveu la mencionada Llei 38/2003, quant a infraccions i sancions administratives en matèria de subvencions.  
DISPOSICIONS ADDICIONALS  
Primera  
A fi d'atendre les sol·licituds d'ajudes formulades a l'empara de la present ordre es destinen 5.250.000 euros a càrrec de la línia pressupostària T4165000 del programa pressupostari 322.52, Formació per a l'Ocupació, del Pressupost de la Generalitat per al 2010, estant les dites ajudes cofinançades pel Fons Social Europeu fins a un màxim del 80%, a càrrec del Programa Operatiu PO2007ES052PO003.  
A les empreses recollides en l'article 3.1.a) de la present ordre, s'assigna una quantia de 1.000.000 euros.  
A les entitats recollides en l'article 3.1 b), c), d) i e) de la present ordre, s'assigna una quantia de 4.250.000 euros, amb la distribució territorial següent:  
Alacant 1.566.550 euros  
Castelló 508.725 euros  
València 2.174.725 euros  
Segona  
En allò no previst en la present ordre s'aplicarà la normativa bàsica continguda en la Llei 38/2003, de 17 de novembre, General de Subvencions, i les prescripcions contingudes en els articles del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, que aplicant-se a esta matèria no estiguen en contradicció amb aquella i en allò no previst per este, pels preceptes que no tinguen caràcter bàsic de la Llei 38/2003.  
Tercera  
La present ordre té com a referència el Reglament (CE) Núm. 800/2008 de la Comissió de 6 d'agost de 2008, publicat en el Diari Oficial de la Unió Europea de 9 d'agost de 2008, i s'han aplicat les disposicions que l'afecten i en especial les de la secció 8, ajudes a la formació.  
Quarta  
A l'efecte del que preveu l'article 7.5 de la present ordre, s'entendrà per:  
- Microempresa a aquelles empreses que ocupen a menys de 10 persones, i el volum de negocis anual de les quals o el balanç general anual de les quals no supere els 2 milions d'euros.  
- Xicoteta empresa a aquelles empreses que ocupen a menys de 50 persones, i el volum de negocis anual de les quals o el balanç general anual de les quals no supere els 10 milions d'euros.  
- Mitjana empresa a aquelles empreses que ocupen a menys de 250 persones, i el volum de negocis anual de les quals o el balanç general anual de les quals no supere els 43 milions d'euros.  
Quinta  
Pel Servici Valencià d'Ocupació i Formació s'informarà el Consell Valencià de Formació Professional de les subvencions concedides a l'empara de la present ordre.  
DISPOSICIONS FINALS  
Primera  
Es faculta el director general del SERVEF, per a dictar totes aquelles instruccions i adoptar les mesures que considere oportunes per al desenvolupament i l'aplicació de la present ordre; així com per a modificar els terminis establits en esta, amb caràcter excepcional, quan concórreguen circumstàncies degudament motivades que impossibiliten l'acompliment d'estos.  
Així mateix es faculta el director general del SERVEF perquè per mitjà de l'oportuna resolució, puga, sense necessitat obrir un nou termini de presentació de sol·licituds, incrementar les dotacions econòmiques inicialment previstes, i efectuar redistribucions de crèdit, tant a nivell dels grups de beneficiaris com a nivell territorial.  
Segona  
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els termes ja dites, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació  
València, 26 d'abril de 2010  
El vicepresident segon del Consell  
i conseller d'Economia, Hisenda i Ocupació,  
GERARDO CAMPS DEVESA